Коми йöзöдчан керка - Татшӧмӧн тэ и колян миян паметьын... 2015 во\nТатшӧмӧн тэ и колян миян паметьын... 2015 во\nСоздано: 03.02.2016 16:41 | Печать\nМылдінса коммунальнӧй овмӧсын зільысьяс дӧмлісны уна патераа керкалысь розялӧм стенсӧ... баннерӧн. А сы вылын лов кыпӧдана гижӧд: «Мылдінлы овны, томмыны да сӧвмыны!»\nКомиын дзескыдінын 2 сюрсысь унджык пукалысь петіс кадысь водз вӧля вылӧ. Помкаыс - Ыджыд вермӧмсянь 70 вося тшупӧда паслы сиӧм амнистия.\nСыктывдін районса Кӧмъярысь ӧти дядьӧ вылӧ уськӧдчылӧма ош. Вӧралысь вачкӧма Микайлӧ Потапычлы синмас, а мӧд и пышйӧма.\n«Дядя Ленинлӧн» чужан лунӧ Сыктывкарса 4 №-а пывсянын мужичӧйяс панӧмаӧсь вен-зык. Вир пасьтӧм тышкасьысьясӧс лӧньӧдны волӧмаӧсь полицияысь.\nКулӧмдінса погона войтыр вӧтчӧмаӧсь код юра шопер бӧрся да кежавлӧмаӧсь жӧ пывсянӧ. Дядьӧыд дзебсьӧма йирк вылас да кутӧма шыбласьны сэтчӧ сайӧдӧм кӧлуйӧн.\nОланпас серти июль 24 лунсянь пищаль вылӧ лицензия босьтӧм могысь колӧ быть прӧйдитны сідз шусяна химико-токсикологическӧй туясьӧм. Ас кывйӧн кӧ, сдайтны кудз анализ, медым эскӧдны, мый эн «няйтчӧдчы» дурмӧдчанторйӧн. А татшӧм туясьӧмсӧ ӧнӧдз вӧчисны сӧмын Сыктывкарын. Гӧгӧрвоана, юркарӧ волыны абу быдӧнлы кивыв, да, гашкӧ, та понда выль оланпас пӧртӧмсянь Комиысь 160 вӧралысь шыӧдчис погона войтыр дорӧ лыйсянсӧ воштӧм йылысь юӧрӧн.\nЭжваысь ань локтӧма гортас да абу вермӧма восьтыны патера ӧдзӧссӧ. Вӧлӧмкӧ, сійӧс панйӧма суседыс: нинӧм абу и казялӧма, пырӧма аслас ключӧн да... водӧма узьны. «Ирония судьбы» дай сӧмын!\nСтатистика серти, Коми Республикаын зільӧ-мырсьӧ дас нёль сюрс чина морт.\nКулӧмдінса Ыджыд Кужйысь ӧти дядьӧ уджйӧзасьӧма банклы. Судприставъяслӧн сы ордӧ вотӧдз сюсь мортыд дзебӧма машинасӧ толаӧ, но... суседыс «вузалӧма» сійӧс: суныштлӧй пӧ лымъяс.\nСыктывдін районса Выльгортысь 2 №-а школаын нывкаӧс абу лэдзӧмаӧсь урок вылӧ сӧмын сы вӧсна, мый сійӧ локтӧма велӧдчысьлӧн форматӧг.\nЫлӧдчысьяс дзикӧдз веляммисны. Сыктывкарса олӧма аньлы вузалӧмаӧсь став висьӧмсӧ бурдӧдысь дивӧ-пластырь. Доныс шензьӧдана жӧ - 511 сюрс шайт!\nКулӧмдін, Сыктывдін, Сосногорск районъясын, юркарын санэпидемнадзорлӧн тшӧктӧм серти кад кежлӧ пӧдлавлісны ӧти бӧрся мӧд шнич выль садикъяс. Помкаыс - вежӧсъяслӧн сынӧдын гӧвкъялысь лов пӧдтана формальдегид.\nЮркарысь Игорь Абатуров НТВ-лӧн ӧти передачаын зілис эскӧдны ставлы, мый сійӧ Валерий Леонтьевлӧн вок.\nСентябрь 19 лунӧ чардбиӧн гымыштіс, да кодсюрӧ ӧнӧдз на немӧялӧны. Москваын, Питерын, Сочиын ӧтырышъя арестуйтісны виччысьтӧг разавны удитӧм Комиысь власьт. СИЗО камераӧ веськалісны республикаса Юралысь В.Гайзер, Госсӧветса спикер И.Ковзель, губернаторӧс вежысь А.Чернов, правительствоӧн веськӧдлысьӧс вежысь К.Ромаданов да мукӧд.\nЛуздорса пошта юкӧнын зільысь зепталӧма 300 сюрс шайт. Кор киӧдыс кутӧмаӧсь, нывбаба бӧрдӧм сорӧн гӧгӧрвоӧдӧма - семьяын пӧ сьӧмнас дзескыдджык лои да сійӧн...\nКомиын олысь Александр Бондаренколы лун и вой дӧсадитчисны коллекторъяс: корисны вештыны кредитысь уджйӧз. Бӧрас тыдовтчис, мый банксалы уджйӧзасьӧма Ӧльӧксанлӧн дзик тӧдтӧм тьӧзӧыс, коді олӧ... Омскын.\nСентябрь 22 лунӧ Кӧрткерӧсын восьтісны автобус сувтланін. Стӧчджыка кӧ, сылысь подувсӧ - бетон плита... Но кыпыда, бантик вундӧмӧн!\n«Газпром» шуӧма вичмӧдны сьӧма отсӧг, медым эштӧдны Серегов санаторий, кодӧс лэптӧны этшатӧг 30 во нин.\nКоми бара на вермис став Россия тшупӧдын! Вӧлӧмкӧ, республиканым - медся юысь регион.\nИзьва районса Мокчойысь Татьяна Терентьева волӧма юркарӧ да ньӧбӧма верӧсыслы пелыс. Но кӧрт туй вокзалын аньӧс абу лэдзӧмаӧсь поездӧ, да пелыссӧ ковмӧма козьнавны дзик тӧдтӧм йӧзлы.\nНоябрь 13 лунӧ Интаын выльӧн бӧрйӧм мэр Павел Смирновӧс кутісны 1 миллион 132 сюрс шайта калым босьтӧмысь.\nУхтаысь Эмма Волкова - республикаын медводдза ань, кодӧс вайӧдӧмаӧсь кывкутӧмӧ мӧдысь нин код юрӧн руль сайӧ пуксьӧмысь. Ёрд шуӧма Волковалы 200 час уджавны государстволы бур вылӧ.\nИюль 21 лунӧ Човъюысь мужичӧй асывбыд петкӧдлӧма тӧвзьысь поездъяслы... куш сітансӧ да муртса абу торкӧма налысь урчитӧм кад серти ветлӧм.\nЁрдлысь помшуӧм СИЗО нара вылын виччысьӧны республикаса вӧр комитетӧн вӧвлӧм веськӧдлысь Василий Осипов, сылӧн вежысьяс Александр Куратов, Руслан Ульянов да мукӧд. Прокуратуралӧн донъялӧм серти, чина йӧз вӧчисны Комиысь вӧр овмӧслы 4,6 миллиард шайт дон убытка. «Оборонсервисысь» Евгения Васильевалы, кыдз шуласны, тайӧяслысь велӧдчыны на колӧ!\n2 арӧса Надя Касеваӧс виысь Константин Субботинлы ёрд шуис 23 во пукавны сутшкасьысь сутуга сайын.\nИюль бӧръя войӧ Кажымса чери овмӧсын кольӧм вося моз пӧдіс форель - матӧ 30 тонна, тайӧ воддза дорысь кык пӧв этшаджык. Черисӧ санэпидемстанцияса тшӧктісны сотны.\nТаво Комиысь мӧдлаӧ овны муніс матӧ 8 сюрс морт.\nСентябрь 30 лунӧ Президент кырымаліс Сергей Гапликовӧн Коми Республикаын Юралысьлысь удж вӧчӧм йылысь индӧд. Сочиса Олимпиада кежлӧ спортобъектъяс медшӧр стрӧитысь эскӧдіс, мый ставнымӧс «заколебитас», но овны кутам европасаысь бурджыка!\nУхтаса наркополицейскӧйяс кутӧмаӧсь дурмӧдчанӧн вузасьысьясӧс, дзебаснысӧ эрдӧдігӧн аддзӧмаӧсь 6 килограмм дурмӧдчантор, мӧд ногӧн кӧ, 10(!) миллион наркотик доза.\nОпера да балет театрын сьылысь 64 арӧса Геннадий Муралёв шутёвтліс Москваӧ, медым аддзыны «Давай поженимся» передача пыр сьӧлӧм косьтысьсӧ, витысь видліс сдайтны машина право вылӧ, а сэсся руль сайын мунігӧн уськӧдіс кок йывсьыс туй вуджысь 20 арӧса аньӧс. Нылыд, слабог, эз ёна доймав - больничаын видлалӧм бӧрын сійӧс лэдзӧмаӧсь гортас. «А колӧкӧ, тайӧ и вӧлі менам музаӧй?» - гыжъялӧ балябӧжсӧ нималана артист.\nМылдін районын юӧртӧг вошис Ан-2 самолёт. Борт вылын вӧлӧма кык морта экипаж да нёль пассажир.\nИзьва районса вӧрын тшӧтш корсьӧны мортӧс. Август 18 лунӧ Мокчойысь Яков Вокуев нинӧм абусьыс лыйис кык суседӧс, ранитіс коймӧдӧс да сайӧдчис матігӧгӧрса пармаын.\nУдораса Вожскӧйын гусялісны... некымын километраа туй. Стӧчджыка кӧ, сы вылысь бетон плитаяс.\nАвгуст 6 лунсянь Россияса Президент шуис тракторӧн талявны «антисанкция» улӧ веськалӧм сёян-паськӧм-кӧлуй.